আজ কি গরম বাড়বে, কদিন থাকবে এমন অবস্থা
আজ সোমবার রাজধানীসহ দেশের বিভিন্ন স্থানে গরম বাড়তে পারে—এমনটাই পূর্বাভাস আবহাওয়া অধিদপ্তরের। আরও অন্তত দুই দিন এ অবস্থা থাকতে পারে বলে ধারণা আবহাওয়া অধিদপ্তরের। বাতাসে জলীয় বাষ্পের পরিমাণ অপেক্ষাকৃত বেশি।
এতে মানুষের অস্বস্তি বাড়বে। কিন্তু বড় বৃষ্টির আগে এমনটা হতে পারে বলেই জানিয়েছেন আবহাওয়াবিদেরা। আগামী ২ মের পর চলমান তাপপ্রবাহের অবস্থা পরিবর্তনের আভাস পাওয়া যাচ্ছে।
আবহাওয়া অধিদপ্তর তাপপ্রবাহের সতর্কবার্তা গতকাল রোববার আরও তিন দিন বাড়িয়ে দিয়ে বিজ্ঞপ্তি দেয়। সতর্কবার্তায় বলা হয়, দেশের ওপর দিয়ে চলমান তাপপ্রবাহ গতকাল থেকে পরবর্তী ৭২ ঘণ্টা অব্যাহত থাকতে পারে। জলীয় বাষ্পের আধিক্যের কারণে অস্বস্তি বাড়তে পারে।
এ ব্যাপারে আজ আবহাওয়া অধিদপ্তরের আবহাওয়াবিদ মুহাম্মদ আবুল কালাম মল্লিক প্রথম আলোকে বলেন, আজ রাজধানীসহ দেশের বিভিন্ন স্থানে তাপমাত্রা বাড়তে পারে। এ অবস্থা থাকতে পারে আগামী অন্তত দুই দিন। তবে ২ মের পর তাপ বৃদ্ধির হার কমতে পারে।
বাতাসে এখন জলীয় বাষ্পের পরিমাণ অপেক্ষাকৃত বেশি। এতে ঘাম বেশি হচ্ছে, মানুষের অস্বস্তিও বাড়ছে। আবহাওয়াবিদ মুহাম্মদ আবুল কালাম মল্লিক বলেন, বাতাসে জলীয় বাষ্প বেশি থাকলে বৃষ্টির সম্ভাবনা বাড়ে।
রাজধানীতে এক দিনের ব্যবধানে গতকাল তাপমাত্রা প্রায় ২ ডিগ্রি সেলসিয়াস বেড়ে গেছে। তবে দেশের গড় সর্বোচ্চ তাপমাত্রা গতকাল কিছুটা কমেছে।
আবহাওয়া অধিদপ্তরের আবহাওয়াবিদ এ কে এম নাজমুল হক গতকাল বিকেলে প্রথম আলোকে বলেন, ‘আজ রাজধানীর সর্বোচ্চ তাপমাত্রা রেকর্ড করা হয়েছে ৩৯ ডিগ্রি সেলসিয়াস, যা শনিবারের চেয়ে ১ দশমিক ৮ ডিগ্রি সেলসিয়াস বেশি।’
গতকাল দেশের সর্বোচ্চ তাপমাত্রা রেকর্ড করা হয়েছে যশোরে, ৪২ দশমিক ২ ডিগ্রি সেলসিয়াস।
চলতি মাসের প্রথম দিন থেকেই দেশের বিভিন্ন স্থানে তাপপ্রবাহ বয়ে যেতে শুরু করে। আজও এই তাপপ্রবাহ অব্যাহত আছে। এটা ৭৬ বছরের ইতিহাসে রেকর্ড। এর আগে গত বছর সর্বোচ্চ ১৬ দিন টানা তাপপ্রবাহ ছিল। আর ২০১০ সালের এপ্রিল রাজশাহীতে ২০ দিন তাপপ্রবাহ বইলেও তা একটানা ছিল না।
আজ সোমবার রাজধানীসহ দেশের বিভিন্ন স্থানে গরম বাড়তে পারে—এমনটাই পূর্বাভাস আবহাওয়া অধিদপ্তরের। আরও অন্তত দুই দিন এ অবস্থা থাকতে পারে বলে ধারণা আবহাওয়া অধিদপ্তরের। বাতাসে জলীয় বাষ্পের পরিমাণ অপেক্ষাকৃত বেশি।